Sa vrha niške Tvrđave zavijorio se transparent na kome je ispisano “Kalemegdan”, dok su table sa natpisom “Reka Nišava”, prelepljene novim - “Reka Sava”. Ovo je deo akcije niških gerilaca, koja je usledila iz revolta zbog odluke gradske vlasti da pokloni Aerodrom “Konstantin Veliki” Državi.

Tvrđava promenila naziv u Kalemegdan; foto: A. S.Niški aktivisti poznati po nizu akcija u kojima su na satiričan način ukazivali na komunalne probleme u gradu - poput proslavljanja rođendana rupi ili farbanja niške Tvrđave u roze, ovog puta "beogradizovali" su neka od značajnih niških mesta. Inspiraciju za uličnu akciju gerilci kažu da su dobili nakon izglasavanja odluke o ustupanju Aerodroma "Konstantin Veliki" državi, a sve pod izgovorom njegovog daljeg razvoja. Pored ovoga, oni su predložili i da se niške gradske opštine preimenuju u skladu sa beogradskim opštinama.

Po toj istoj odluci mi mi na simboličan način ''zagovaramo'' preimenovanje reke Nišave u reku Savu kao i niške tvrđave u Kalemegdan, a naši sledeći predlozi su da i Opština Palilula pripadne istoimenoj beogradskoj opštini, kao i Opština Crveni Krst i deo Niša pod nazivom Trošarina, a sve radi njihovog boljeg razvoja - navode gerilci.

Podsetimo, "urbani gerilci" su ovakvu akciju najavili aprila ove godine, odmah nakon predloga Gradskog veća da ustupi aerodrom. Tada su objavili i proglas u 6. tačaka.